Ftehim kummerċjali bejn l-UE u l-Istati Uniti għandu jiftaħ l-aċċess għas-suq tal-Istati Uniti għall-kumpaniji tal-UE, iżda m'għandux idgħajjef l-istandards tal-UE, jistqarru l-Membri tal-Parlament Ewropew f'rakkomandazzjonijiet, ivvutati nhar l-Erbgħa, lin-negozjaturi kummerċjali tal-UE. Huma jżidu jgħidu li, sabiex jiġi solvut it-tilwim li għandu x'jaqsmu mal-kummerċ bejn investitur u stat, sistema ta' ġustizzja ġdida, immexxija minn imħallfin maħtura pubblikament u suġġetta għal skrutinju u regoli ta' trasparenza, għandha tissostitwixxi l-arbitraġġ privat taħt is-sistema ta' soluzzjoni ta' tilwim bejn l-investituri u l-Istat (ISDS). Il-Parlament approva r-rakkomandazzjonijiet tiegħu lin-negozjaturi tal-Kummissjoni Ewropea tas-Sħubija Trans-Atlantika ta' Kummerċ u ta' Investiment (TTIP) b'436 vot favur, 241 vot kontra u 32 astensjoni. "Qed isseħħ globalizzazzjoni mingħajr preċedent u ċ-ċittadini u n-negozji tagħna jinsabu eżatt f'nofsha. Bħala Membri Parlamentari, huwa d-dmir demokratiku tagħna li nsawru dan il-proċess. Jekk għandu jaħdem għall-ġid tal-poplu, allura ma jistax jitħalla f'idejn in-negozjaturi biss. Huwa għalhekk li aħna abbozzajna din ir-riżoluzzjoni u spjegajna fid-dettall il-prinċipji għat-tip ta' ftehim kummerċjali li rridu lill-Kummissjoni tikkonkludi", qal ir-rapporteur Bernd Lange (S&D, DE). "Nitolbu bi dritt proċess aktar trasparenti, drittijiet tal-ħaddiema aktar robusti u protezzjoni tad-data personali u s-servizzi pubbliċi. Aħna ninsistu li d-dritt ta' dawk li jfasslu l-liġi fuq iż-żewġ naħat tal-Atlantiku m'għandux jiġu mminat minn qrati tal-arbitraġġ privati jew korpi oħra", kompla jgħid, filwaqt li kkonkluda li "aħna tajna gwida ċara għall-Kummissjoni dwar x'tip ta' ftehim irridu. U jekk, fl-aħħar mill-aħħar, il-ftehim ikun ħażin, aħna se niċħduh. Jekk ikun tajjeb, se nivvutaw favur". Sistema ġdida biex jiġu solvuti t-tilwimiet ta' bejn investitur u stat Id-diċitura tal-kompromess dwar l-għodod ta' soluzzjoni tat-tilwim bejn investitur u stat, li ssawwret mill-gruppi politiċi f'negozjati twal u mimlija tensjoni u li ddaħħlet fit-test b'447 vot favur, 229 kontra u 30 astensjoni, titlob għal sistema ta' ġustizzja ġdida biex tissostitwixxi d-disposizzjonijiet tas-"soluzzjoni ta' tilwim bejn l-investituri u l-Istat" (ISDS), li jiddependu mill-arbitraġġ privat u huma komuni fi ftehimiet kummerċjali. Din is-sistema għandha tkun "suġġetta għal skrutinju u prinċipji demokratiċi", li fihom il-każijiet huma ttrattati "b'mod trasparenti", minn "imħallfin professjonali indipendenti, maħtura pubblikament" u "f'seduti ta' smigħ pubbliċi". Dan għandu jinkludi "mekkaniżmu ta' appell", rispett għall-ġurisdizzjoni tal-qrati tal-UE u tal-Istati Membri u jiġi żgurat li l-interessi privati "ma jistgħux jimminaw l-objettivi tal-politiki pubbliċi", jgħid it-test. Jibqgħu jsiru t-taħdidiet tat-TTIP biex jinkiseb ftehim tajjeb Il-Membri tal-Parlament Ewropew huma favur li t-taħditiet ikomplu għaddejja iżda jtennu li dawn għandhom bżonn jipproduċu ftehim "ambizzjuż" u "bilanċjat", li jżid l-aċċess għas-suq għall-prodotti u s-servizzi kif ukoll l-aċċess għas-swieq tal-akkwist pubbliku, b'benefiċċji kondiviżi madwar l-Istati Membri tal-UE kollha, li jwassal għal "ambjent ekonomiku prokompetittiv effettiv" u jipprekludi l-ostakli kummerċjali non-tariffarji. Ftehim għandu jneħħi r-restrizzjonijiet tal-Istati Uniti minn fuq is-sjieda barranija tas-servizzi tat-trasport u l-kumpaniji tal-ajru, itejjeb l-aċċess tal-UE għas-swieq tat-telekomunikazzjoni tal-Istati Uniti u jikseb "ftuħ sinifikanti" tas-suq tal-akkwist pubbliku tal-Istati Uniti fil-livelli kollha tal-gvern, jgħid it-test. Fl-istess ħin, għandhom jiġu ggarantiti livelli għolja ta' protezzjoni għad-data, is-saħħa u s-sikurezza tal-konsumaturi tal-UE, u d-dumping soċjali, fiskali u ambjentali għandu jiġi pprevenut, huma jżidu jgħidu. Il-Membri tal-Parlament Ewropew jisħqu wkoll li s-servizzi pubbliċi għandhom jiġu esklużi mill-kamp ta' applikazzjoni tal-ftehim, li s-sistema tal-indikazzjonijiet ġeografiċi tal-UE għandha tiġi protetta bil-qawwa, u għandu jkun hemm trattament speċjali għall-prodotti agrikoli u industrijali sensittivi. Il-Membri tal-Parlament Ewropew jappoġġaw li tinqata' l-burokrazija kummerċjali permezz tar-"rikonoxximent reċiproku ta' standards ekwivalenti", iżda minkejja dan jenfasizzaw li ma jista' jkun hemm "l-ebda ftehim" f'oqsma fejn l-istandards tal-Istati Uniti huma "differenti ħafna", eż. għall-awtorizzazzjoni ta' sustanzi kimiċi, l-OĠM, l-użu ta' ormoni fis-settur tal-ifrat, il-klonazzjoni jew il-kimiċi li jinterferixxu mas-sistema endokrinali. Il-passi li jmiss L-10 ċiklu ta' negozjati kummerċjali bejn l-UE u l-Istati Uniti dwar is-Sħubija Trans-Atlantika ta' Kummerċ u ta' investiment (TTIP) huwa skedat għat-13 sas-17 ta' Lulju 2015 fi Brussell. Ftehim tat-TTIP, ladarba jkunu tfassal min-negozjaturi tal-UE u l-Istati Uniti, se jkun jeħtieġ l-appoġġ tal-Parlament Ewropew u tal-Kunsill tal-UE biex jidħol fis-seħħ. Għal aktar informazzjoni Tappi fil-proċedura Kumitat għall-Kummerċ Internazzjonali Kuntatti: Informazzjoni ta' kuntatt: Numru tat-telefown: Numru tat-telefown: Numru tal-mobile: Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF